聚山閣爲吳氏題
作者：汪藻
朝代：宋

paragraphs: 緣江故多峰，秀色無可揀。
何須著腳力，政欲長在眼。
詩翁築飛閣，似恨山意懶。
縱橫數州碧，收拾付酒醆。
客來何所命，濯濯千髻綰。
晴嵐入肺腑，寶唾落碑版。
翁家誠可樂，人境兩蕭散。
爐香侣趺坐，終日對編簡。
風流前輩接，細說鬚自挽。
居然典刑在，聽者輒忘返。
會須營一壑，萬事等鵬鷃。
從翁時對榻，卧看烟雨晚。